Her er årets «Idol»-finalister
Fredag kveld braket det løs med årets siste semifinale. Nå er de siste «Idol»- finalister endelig klare. Etter en dramatisk sending, hvor flere hadde nerver, og èn glemte teksten, var det Ingvar Olsen og Anniken Høve som imponerte TV-seerne mest. De er dermed de siste semifinalistene som går videre til årets store «Idol»- finale. - Det er helt uvirkelig og jeg klarer nesten ikke tro det, sa en måløs Anniken Høve til VG etter at seerstemmene var talte. «Idol»-deltakeren er med sine 28 år, årets eldste deltaker og sammen med Ingvar Olsen (24) fra Susannejord i Troms, kapret hun de siste plassene i sangkonkurransen. Sistnevnte var i fyr og flamme. - Jeg hadde ikke trodd jeg skulle komme videre. Dette er bare helt sykt, sa Olsen til VG etter sending. Olsen sang «Cheater's Town» av Chris Isaak, og sjarmerte dommerne med sin gitarspilling. - Jeg digget det. Du har så ro, og det er så fint å høre på. Jeg håper de hjemme synes det også, sa Kurt Nilsen. Tusenvis av ungdommer har kjempet seg frem mot finalen, men bare ti kom seirende ut av det trange nåløyet. Etter fem nervepirrende semifinaler, er de ti finalistene endelig klare. Men det har vært en tøff konkurranse med et skyhøyt nivå, ifølge dommerne. Fra og med neste fredag går «Idol» inn i sine første finalesendinge, og det er disse ti som får bli med: Onsdag ble det klart at Tara Lill Flåten Nicolaisen (17) og Jørn Trollebø Kvalheim (23) var videre. Sistnevnte gjorde øynene blanke hos dommerpanelet. Chinook Lamers (16) og Tilla Gaasø (17) sikret seg en plass videre i den tredje semifinalen og imponerte både publikum og TV-seere etter sine opptredener. - Jeg er egentlig veldig usikker, så dette betyr veldig mye for meg. Jeg hadde ikke forventet så positive tilbakemeldinger fra dommerne, så det traff meg, tydelig rørt Chinook til VG. Stine Jakobsen (19) sang seg inn i TV-seernes hjerter under andre semifinale. Dommerpanelet mente hun var i en helt annen liga enn de andre deltakerne. 17 år gamle Jepser Jenset har tidligere fått høre av Tone Damli at han ligner på en ung Brad Pitt. Også han gjorde det bra under andre semifinale og kom videre til finalen. For snaue to uker siden, gikk en etterlengtet drøm i oppfyllelse for Lise Zosa (19) og Thomas S. Pettersen (20). Begge kunne juble over å være årets første «Idol»-finalister.
I alt meldte 3500 håpefulle ungdommer seg på «Idol». Sammen med åtte andre finalister er Ingvar Olsen (24) og Anniken Høve (28) ett skritt nærmere drømmen om å bli Norges nye superstjerne.